

**GRADSKO VIJEĆE** ***P R I J E D L O G***

KLASA:013-03/21-01/01

URBROJ:2186/18-02/1-21-1

Ludbreg, 09. travnja 2021.

Na temelju članka 61.a Zakona o lokalnoj i područnoj (regionalnoj) samoupravi – pročišćeni tekst («Narodne novine» br. 33/01,60/01-vjerodostojno tumačenje, 129/05,109/07,125/08,36/09,150/11,144/12,19/13-pročišćeni tekst, 137/15, 123/17, 98/19, 144/20), članaka 34. i 91. Statuta Grada Ludbrega (“Službeni vjesnik Varaždinske županije” br. 12/2021.) te članaka 18. i 40. Odluke o djelokrugu, ovlastima, načinu izbora i financiranja mjesnih odbora na području Grada Ludbrega („Službeni vjesnik Varaždinske županije“ br. 31/15, 13/20) Gradsko vijeće Grada Ludbrega na svojoj 29. sjednici održanoj dana 09. travnja 2021. godine, donosi slijedeću

##### O D L U K U

**o raspisivanju izbora za članove vijeća mjesnih odbora**

**na području Grada Ludbrega i imenovanju stalnog sastava Izbornog povjerenstva**

**za provođenje izbora**

**Članak 1.**

Raspisuju se izbori za članove vijeća mjesnih odbora na području Grada Ludbrega i to:

1. Vijeća Mjesnog odbora Apatija - 5 članova
2. Vijeća Mjesnog odbora Bolfan - 5 članova
3. Vijeća Mjesnog odbora Čukovec - 5 članova
4. Vijeća Mjesnog odbora Globočec Ludbreški - 5 članova
5. Vijeća Mjesnog odbora Hrastovsko - 5 članova
6. Vijeća Mjesnog odbora Kućan Ludbreški - 5 članova
7. Vijeća Mjesnog odbora Ludbreg - 5 članova
8. Vijeća Mjesnog odbora Poljanec - 5 članova
9. Vijeća Mjesnog odbora Segovina - 5 članova
10. Vijeća Mjesnog odbora Selnik - 5 članova
11. Vijeća Mjesnog odbora Sigetec Ludbreški - 5 članova
12. Vijeća Mjesnog odbora Slokovec - 5 članova
13. Vijeća Mjesnog odbora Vinogradi Ludbreški - 5 članova.

**Članak 2.**

Za dan provedbe izbora za članove vijeća mjesnih odbora na području Grada Ludbrega određuje se **NEDJELJA - 16. svibnja 2021. godine,** dan provedbe lokalnih izbora i to u vremenu od 07.00 do 19.00 sati.

**Članak 3.**

Stalni sastav izbornog povjerenstva za provođenje izbora za članove vijeća mjesnih odbora na području Grada Ludbrega čine predsjednik, potpredsjednik i četiri člana.

**Članak 4.**

Izbore za članove vijeća mjesnih odbora na području Grada Ludbrega provoditi će Gradsko izborno povjerenstvo za provođenje lokalnih izbora imenovano od nadležnog tijela te isto ima sve ovlasti izbornog povjerenstva za provođenje izbora za članove vijeća mjesnih odbora sukladno važećim pravnim propisima.

**Članak 5.**

Gradsko izborno povjerenstvo iz članka 4. ove Odluke odrediti će rokove izbornih radnji, a rokovi izbornih radnji moraju biti identični rokovima za provedbu lokalnih izbora.

**Članak 6.**

Ova Odluka stupa na snagu danom stupanja na snagu Odluke o raspisivanju lokalnih izbora u Republici Hrvatskoj u 2021. godini, a objaviti će se u „Službenom vjesniku Varaždinske županije“.

Predsjednik

Gradskoga vijeća:

Antun Šimić

**O B R A Z L O Ž E NJ E**

Odredbama članka 61.a.st.2. Zakona o lokalnoj i područnoj (regionalnoj) samoupravi propisano je da izbore za članove vijeća mjesnih odbora raspisuje predstavničko tijelo, a ova odredba propisana je i člankom 91. Statuta Grada Ludbrega.

Nadalje, člankom 18. Odluke o djelokrugu, ovlastima, načinu izbora i financiranja mjesnih odbora na području Grada Ludbrega propisano je da se predmetnom odlukom utvrđuje točan datum održavanja izbora, a ista se dostavlja nadležnom izbornom povjerenstvu.

Stoga se ovom predloženom odlukom određuje raspisivanje izbora za članove vijeća mjesnih odbora na području Grada Ludbrega i to za svako pojedino vijeće po 5 članova vijeća mjesnog odbora. Datum izbora određen je istovjetno s datumom provođenja lokalnih izbora tj. 16. svibnja 2021. godine.

Člankom 40.st.2. ranije spomenute odluke propisano je da stalni sastav nadležnog /izbornog povjerenstva čine predsjednik, potpredsjednik i četiri člana. Predsjednik i potpredsjednik moraju biti magistri pravne struke, a članovi stalnog sastava ne smiju biti članovi niti jedne političke stranke niti kandidati na izborima koje provode. Stavkom 6. ovoga članka Odluke propisano je da, ukoliko se izbor članova vijeća mjesnih odbora održava istovremeno s nekim drugim izborima, izbore provodi Gradsko izborno povjerenstvo imenovano od nadležnih tijela, a koje istovremeno ima i sve ovlasti izbornog povjerenstva za izbor članova vijeća mjesnih odbora. S obzirom da će se izbori održati istoga datuma kao i lokalni izbori te je za lokalne izbore imenovano Gradsko izborno povjerenstvo, to se predlaže da isto obavi i sve potrebne radnje za izbor članova vijeća mjesnih odbora.

Rješenjem Županijskog izbornog povjerenstva Varaždinske županije KLASA:013-03/21-03/2, URBROJ:2186-165-21-4 od 24. veljače 2021. godine u stalni sastav Gradskog izbornog povjerenstva Grada Ludbrega imenovani su:Karmen Ošpuh-predsjednica, Darko Rak-potpredsjednik te članovi:Erina Stančin, Svjetlana Horvatić, Perica Horvat i Mirjana Balažinec.

Gradsko izborno povjerenstvo odrediti će rokove izbornih radnji koji moraju biti identični rokovima za provedbu lokalnih izbora.

Predlaže se da ova Odluka stupi na snagu danom stupanja na snagu Odluke o raspisivanju lokalnih izbora u Republici Hrvatskoj u 2021. godini, a iz razloga poštivanja rokova za pojedine izborne radnje.

Sukladno odredbi članka 37. Poslovnika o radu Gradskog vijeća Grada Ludbrega, gradonačelnik kao ovlašteni predlagatelj ovog akta, isti podnosi na raspravu i usvajanje Gradskom vijeću Grada Ludbrega.